Die Suid-Afrikaanse Polisie-unie (Sapu) het die afgelope week ’n aansoek by die arbeidshof in Johannesburg ingedien om die polisie se nuutgestigte bende-eenheid in sy spore te stuit.
Daar is verskeie redes waarom ek verkies om juis by hierdie koffieplek my dag te begin: Die gebou is deel van die laaste oorblyfsels van die historiese stadsmuur wat in die 1550’s tot stand gebring is, dit is neffens die universiteit se biblioteek, en die ou klipwerk wat deur klimop bedek is, verleen ’n ouwêreldse sjarme aan die restaurant – wat byna ’n verdieping laer in die ou stad se grag geleë is. Dit is egter die interessante geskiedenis van hierdie studenterestaurant wat my keer op keer na die gebou laat terugkom – want die geskiedenis van hierdie restaurant is ook die geskiedenis van Duitsland se dapperste vrou, Duitsland se Mutti, Angela Merkel.
In ’n tyd waar menige stemme van teenstand onderdruk is en enige vorm van studente-organisering summier in die kiem gesmoor is, was Merkel – ’n pastoriekind van die omgewing – aan die hoof van ’n groeiende groep studente wat op ’n ruimte vir gesprekvoering, gemeenskap en ontspanning aangedring het. Hierdie studente het op eie houtjie planne vir die bou van so ’n ruimte opgetrek en het (ten spyte van die teëstand van die universiteit) self ingespring om die ou stadsmuur in ’n studenteklub te omskep. ’n Inisiatief wat in die destydse DDR (Oos-Duitsland) besonderse moed en onverskrokkenheid geverg het.
Vandag vier ons Vrouedag in Suid-Afrika. ’n Dag wat sedert 1994 die optog van 20 000 vroue teen die apartheidsregering se paswette in 1956 herdenk, en die dapper vroue in ons eie geledere in herinnering roep en vereer.
Ons vier hierdie dag ook te midde van ’n toenemende bewustheid van die belangrike rol wat die dapperheid van “gewone vroue” kan speel.
Die Women’s March as reaksie op Donald Trump se neerhalende opmerkings jeens vroue het tot aan die suidpunt van Afrika ons aandag getrek en onlangs het die video van die jong Switserse aktivis, Elin Ersson (wat moedig geweier het dat ’n vlug waarop ’n Afgaanse man gedeporteer sou word, opstyg), wêreldwyd opslae gemaak.
Vanoggend kyk ek opnuut na die foto van ’n jong Angela Merkel teen die muur van die Moritzbastei – graaf in die hand en veiligheidshelm op die kop. En ek lig my koppie vir haar en vir die dapperheid van vroue wat ’n beter, vriendeliker en gelyker plek maak om in te woon, te leef en te werk.
Op Vrouedag 2018 word ons dus opnuut uitgenooi om ons eie stem by die dapper vrouestemme van oor die eeue en oor die wêreld heen te voeg.
Angelique Havenga (28) is 'n predikant in die NG Kerk en werk tans voltyds aan ’n doktorsgraad in praktiese teologie. Sy is 'n student aan die Universiteit Stellenbosch en doen die afgelope jaar navorsing by die Leipzig Universiteit in Duitsland. Sy kom oorspronklik van Zeerust in Noordwes.